+-----------------------------------------------------------------------+
| 2. ลักษณะการประกอบธุรกิจ                                                 |
+-----------------------------------------------------------------------+

ประวัติความเป็นมาและพัฒนาการที่สำคัญ

ทรูเป็นผู้ให้บริการสื่อสารครบวงจรหนึ่งเดียวของประเทศ

บริษัทก่อตั้งขึ้นครั้งแรกในเดือนพฤศจิกายน 2533 และในปี 2536 ได้เปลี่ยนสถานะเป็นบริษัทมหาชน
และเข้าจดทะเบียนในตลาดหลักทรัพย์แห่งประเทศไทยในชื่อ บริษัท เทเลคอมเอเชีย
คอร์ปอเรชั่น จำกัด (มหาชน) ในเดือนธันวาคม 2536 มีชื่อย่อหลักทรัพย์ว่า “TA”

ในเดือนเมษายน 2547 บริษัทได้มีการปรับเปลี่ยนภาพลักษณ์ภายใต้แบรนด์ทรู และ
ได้เปลี่ยนชื่อบริษัทมาเป็น บริษัท ทรู คอร์ปอเรชั่น จำกัด (มหาชน) มีชื่อย่อหลักทรัพย์ว่า “TRUE”
โดยมี
ทุนจดทะเบียนที่เรียกชำระแล้วทั้งสิ้น 45,032 ล้านบาท ณ สิ้นปี 2550
และปัจจุบันทรูเป็นหนึ่งในแบรนด์ที่แข็งแกร่งที่สุด

วิสัยทัศน์ของกลุ่มทรู (Vision) คือการเป็นผู้นำ คอนเวอร์เจนซ์ ไลฟ์สไตล์ (Convergence
Lifestyles) และมีพันธกิจ (mission) คือ การมุ่งมั่นนำความรู้ ข่าวสารและความบันเทิง
ให้แก่ประชาชนและเยาวชน พร้อมๆ กับการสร้างคุณค่าให้กับองค์กร พนักงานและผู้ถือหุ้น
จากวิสัยทัศน์การเป็นผู้นำ คอนเวอร์เจนซ์ ไลฟ์สไตล์
ทำให้กลุ่มทรูมีความแตกต่างจากผู้ให้บริการรายอื่น โดยมีการผสานบริการ
สื่อสารครบวงจร เข้ากับคอนเทนท์ที่หลากหลาย ตอบสนองทุกไลฟ์สไตล์ของลูกค้า

ภายใต้การสนับสนุนจากเครือเจริญโภคภัณฑ์ (ซีพี)
กลุ่มธุรกิจด้านการเกษตรครบวงจรที่ใหญ่ที่สุดในภูมิภาคเอเชีย ซึ่งถือหุ้นทรูในสัดส่วนร้อยละ 30.02
(ณ วันที่ 31 ธันวาคม 2550) บริษัทได้ขยายธุรกิจมาตามลำดับ จากผู้ให้บริการโทรศัพท์พื้นฐาน
จนปัจจุบันเป็นผู้ให้บริการสื่อสารครบวงจรที่ครอบคลุมทั้งบริการเสียง ภาพ และข้อมูล
เพื่อตอบสนองความต้องการของลูกค้าทุกกลุ่ม ซึ่งประกอบด้วย ลูกค้าทั่วไป
ลูกค้าธุรกิจขนาดกลางและขนาดย่อม และลูกค้าองค์กรธุรกิจขนาดใหญ่
ในปัจจุบันบริษัทและบริษัทย่อยเป็นผู้ให้บริการโทรศัพท์พื้นฐานและอินเทอร์เน็ตความเร็วสูงรายใหญ่ที่สุดในเขตกรุงเทพมหานครและปริมณฑล
รวมทั้งยังเป็นผู้ให้บริการโทรศัพท์เคลื่อนที่ อินเทอร์เน็ต
และโทรทัศน์ระบบบอกรับสมาชิกรายใหญ่ของประเทศ

ปัจจุบันการดำเนินธุรกิจของกลุ่มทรูแบ่งเป็น 5 ธุรกิจหลัก ได้แก่

 ธุรกิจโทรศัพท์เคลื่อนที่ ภายใต้ชื่อ ทรูมูฟ (ชื่อเดิม ทีเอ ออเร้นจ์)

 ธุรกิจออนไลน์ ภายใต้ชื่อ ทรูออนไลน์ ซึ่งประกอบด้วย บริการโทรศัพท์พื้นฐานและบริการเสริม
บริการโครงข่ายข้อมูล บริการอินเทอร์เน็ต และบริการอินเทอร์เน็ตความเร็วสูง หรือ
บริการบรอดแบนด์ สำหรับลูกค้าทั่วไป และบริการ WE PCT (บริการโทรศัพท์พื้นฐานใช้นอกสถานที่)

 ธุรกิจโทรทัศน์ระบบบอกรับเป็นสมาชิก ภายใต้ชื่อ ทรูวิชั่นส์ (ชื่อเดิมว่า ยูบีซี)

 ธุรกิจดิจิตอลคอมเมิร์ซ ภายใต้ชื่อ ทรูมันนี่

 ธุรกิจดิจิตอลคอนเทนท์ ภายใต้ชื่อ ทรูไลฟ์ (รวมทั้งทรู คอฟฟี่)

บริษัทให้บริการโทรศัพท์พื้นฐานภายใต้สัญญาร่วมการงานและร่วมลงทุนกับบริษัท ทีโอที
จำกัด (มหาชน) (“ทีโอที”) ตามเงื่อนไข Build-Transfer-Operate (BTO) เพื่อจัดหา
ติดตั้ง และควบคุม ตลอดจนบำรุงรักษาอุปกรณ์ในระบบ ในการขยายบริการโทรศัพท์จำนวน 2.6
ล้านเลขหมาย
ในเขตกรุงเทพมหานครและปริมณฑลเป็นระยะเวลา 25 ปี สิ้นสุดเดือนตุลาคม 2560
โดยบริษัทเริ่มมี
รายได้จากการให้บริการโครงข่ายโทรศัพท์พื้นฐานในเดือนพฤศจิกายน 2535

นอกจากนี้ยังได้รับอนุญาตให้เปิดบริการเสริมต่างๆ เช่น บริการโทรศัพท์สาธารณะและบริการอื่นๆ
เพิ่มเติม ในปี 2542 บริษัทได้เปิดให้บริการโทรศัพท์พื้นฐานใช้นอกสถานที่ PCT และในปี 2544
บริษัทผ่านบริษัทย่อยได้เปิดให้บริการโครงข่ายสื่อสารข้อมูลความเร็วสูง ซึ่งประกอบด้วยบริการ
ADSL และบริการ Cable Modem ในปี 2546
ได้เปิดให้บริการอินเทอร์เน็ตความเร็วสูงแบบไร้สายหรือบริการ Wi-Fi นอกจากนั้นในปี 2550
บริษัทย่อยได้เปิดให้บริการโครงข่ายอินเทอร์เน็ตระหว่างประเทศ
และเปิดทดลองให้บริการโทรศัพท์ทางไกลระหว่างประเทศ
ภายหลังได้รับใบอนุญาตจากคณะกรรมการกิจการโทรคมนาคมแห่งชาติ

ในเดือนตุลาคม 2544 บริษัทได้เข้าถือหุ้น ในบริษัท กรุงเทพอินเตอร์เทเลเทค จำกัด (มหาชน)
หรือ “BITCO” (ซึ่งเป็นบริษัทที่ถือหุ้นในบริษัท ทีเอ ออเร้นจ์ จำกัด) ในอัตราร้อยละ 41.1
ซึ่งนับเป็นการเริ่มเข้าสู่ธุรกิจโทรศัพท์เคลื่อนที่ ทั้งนี้ ทีเอ
ออเร้นจ์ได้เปิดให้บริการอย่างเต็มรูปแบบใน
เดือนมีนาคม 2545 และได้เปลี่ยนชื่อเป็น “ทรูมูฟ” เมื่อต้นปี 2549

บริษัทได้เพิ่มสัดส่วนการถือหุ้นใน BITCO มากขึ้นตามลำดับ ณ วันที่ 31 ธันวาคม 2549
บริษัทมีสัดส่วนการถือหุ้นใน BITCO คิดเป็นร้อยละ 93.4 ต่อมาในเดือนธันวาคม 2550
ซีพีสนับสนุนธุรกิจทรูมูฟ ผ่านวิธีการซื้อหุ้นเพิ่มทุนของ BITCO ทำให้สัดส่วนการถือหุ้นของบริษัทใน
BITCO ลดลงเป็นอัตราร้อยละ 75.3 ในขณะที่ซีพีมีสัดส่วนการถือหุ้นใน BITCO
เพิ่มขึ้นเป็นอัตราร้อยละ 23.9
อย่างไรก็ตาม ซีพีให้สิทธิกับทรูในการซื้อหุ้นดังกล่าวคืนภายในเวลา 18
เดือนภายหลังการซื้อหุ้นเพิ่มทุน หากบริษัทซื้อหุ้นดังกล่าวคืนจากซีพี สัดส่วนการถือหุ้นของบริษัทใน
BITCO จะเพิ่มขึ้นเป็นอัตรา
ร้อยละ 98.6 ทั้งนี้ หากได้รับอนุมัติจากที่ประชุมผู้ถือหุ้น

ทรูมูฟให้บริการโทรศัพท์เคลื่อนที่ระบบ GSM (Global System for Mobile
Communications) ที่ความถี่ 1800 MHz ภายใต้การได้รับอนุญาตจาก บมจ. กสท โทรคมนาคม
(“กสท”) ตามเงื่อนไข Build-Transfer-Operate (BTO) สิ้นสุดเดือนกันยายน 2556

ในเดือนมกราคม 2549 บริษัทได้เข้าซื้อหุ้น ยูบีซี จาก MIH ทั้งหมด
และต่อมาได้ดำเนินการเข้าซื้อหุ้นสามัญจากรายย่อย (Tender Offer)
ทำให้บริษัทมีสัดส่วนการถือหุ้นทางอ้อมในยูบีซี ร้อยละ 91.8
ภายหลังการเข้าซื้อหุ้นจากผู้ถือหุ้นรายย่อย เสร็จสิ้นในเดือนมีนาคม 2549 ทั้งนี้บริษัทได้รวม
ผลประกอบการของยูบีซีอย่างเต็มที่ตั้งแต่ต้นไตรมาสที่ 1 ปี 2549 และยูบีซี ได้เปลี่ยนชื่อเป็น
ทรูวิชั่นส์ เมื่อต้นปี 2550

ทรูวิชั่นส์ดำเนินงานภายใต้สัญญาสัมปทานจากองค์การสื่อสารมวลชนแห่งประเทศไทย
เป็นระยะเวลา 25 ปี สิ้นสุดวันที่ 30 กันยายน 2557 สำหรับการให้บริการผ่านดาวเทียม
และสิ้นสุดวันที่ 31 ธันวาคม 2562 สำหรับบริการผ่านเคเบิ้ล

นอกจากนี้ในระหว่างปี 2548 – 2550 กลุ่มบริษัททรูได้รับอนุญาตจากคณะกรรมการกิจการ
โทรคมนาคมแห่งชาติ สำหรับการให้บริการอินเทอร์เน็ต รวมทั้งบริการอินเทอร์เน็ตผ่านโทรศัพท์
(VoIP) บริการโทรศัพท์สาธารณะ บริการโทรศัพท์พื้นฐาน บริการโทรศัพท์ทางไกลระหว่างประเทศ
และบริการโครงข่ายอินเทอร์เน็ตระหว่างประเทศ
นอกจากนี้ยังได้รับใบอนุญาตสำหรับทดสอบให้บริการเชื่อมโยงโครงข่ายอินเทอร์เน็ตระหว่างประเทศผ่านเทคโนโลยี
Leased Line (International Private Leased Circuit – IPLC)
และบริการเชื่อมโยงอินเทอร์เน็ตระหว่างประเทศผ่านเทคโนโลยี MPLS (International
Internet Protocol Virtual Private Network – IP VPN) เป็นเวลา 1 ปี
อีกทั้งยังได้รับอนุญาตให้ทดสอบบริการ WiMax เป็นระยะเวลา 6 เดือน

ในปี 2550 กลุ่มบริษัททรูมีรายได้รวม 61.6 พันล้านบาท (รวมค่าเชื่อมโยงโครงข่าย) และมี
สินทรัพย์ทั้งหมดกว่า 124.7 พันล้านบาท โดยมีพนักงานประจำทั้งสิ้น 10,224 คน

พัฒนาการที่สำคัญในปี 2550

- ทรูเปิดตัวโครงการ “ปลูกปัญญา” … ปลูกความรู้สู่อนาคต
มอบชุดอุปกรณ์ทีวีและอุปกรณ์จานรับสัญญาณพร้อมช่องรายการคุณภาพ
ที่มีเนื้อหาสาระเพื่อการเรียนรู้และการศึกษาที่คัดสรรแล้วจาก
ทรูวิชั่นส์ ให้กับโรงเรียนในพื้นที่ห่างไกลทุรกันดารจำนวน 800 โรงเรียนทั่วประเทศ
โครงการนี้เป็นการสานต่อนโยบายกิจกรรมเพื่อสังคมของกลุ่มทรู
โดยมุ่งเน้นการพัฒนาประเทศไทยให้เป็นสังคมแห่งการเรียนรู้

- ทรูเสนอขายหุ้นกู้มีประกันจำนวน 4,000 ล้านบาท แก่นักลงทุนสถาบันและประชาชนทั่วไป
ในเดือนมิถุนายน โดยเงินที่ได้รับจากการออกหุ้นกู้ทั้งหมดในครั้งนี้ จะนำไปใช้คืนเงินกู้เดิม
ก่อนกำหนด

- ในเดือนกรกฎาคม ทรูมูฟเสนอขายหุ้นกู้ชนิดอายุ 7 ปี จำนวน 225 ล้านดอลลาร์สหรัฐฯ ให้กับ
นักลงทุนต่างชาติ
โดยจะนำเงินทุนจากการจำหน่ายหุ้นกู้ในครั้งนี้ไปชำระคืนหนี้เดิมสกุลไทยบาทจากสถาบันการเงินในประเทศและทำให้สามารถขยายอายุเฉลี่ยของหนี้จากปัจจุบันออกไป

- นายวิลเลี่ยม แฮริส
ประกาศลาออกจากตำแหน่งหัวหน้าคณะผู้บริหารด้านการเงินของทรูในเดือนตุลาคม
บริษัทแต่งตั้งนายนพปฎล เดชอุดมเข้ารับตำแหน่งแทน โดยมีผลตั้งแต่วันที่ 1 มกราคม 2551
เป็นต้นไป

- ในเดือนธันวาคม ซีพีสนับสนุนเงินจำนวน 3
พันล้านบาทเพื่อขยายกิจการของทรูมูฟผ่านวิธีการซื้อหุ้นเพิ่มทุนจำนวนทั้งสิ้น 6 พันล้านหุ้น
ซีพีให้สิทธิกับทรูในการซื้อหุ้นคืนได้ภายในระยะเวลา
18 เดือนภายหลังการซื้อหุ้นเพิ่มทุน

ทรูมูฟ

- ทรูมูฟเข้าสู่ระบบเชื่อมโยงโครงข่ายแบบใหม่ (Interconnection Regime)
และเริ่มคิดค่าเชื่อมโยงโครงข่ายกับดีแทคและเอไอเอส ตั้งแต่ต้นปี 2550

- ทรูมูฟเปิดช่องทางการจัดจำหน่ายใหม่ๆ หลายช่องทางดังนี้

  - เปิดบริการเติมเงินผ่านโทรศัพท์สาธารณะของทรูที่มีสัญลักษณ์ "เติมเงิน ทรูมูฟที่นี่" 18,000
  เครื่องทั่วกรุงเทพมหานครและปริมณฑล

  - เปิดตัว Move Up Van Move Up
  Sales ร่วมมือกับผู้แทนจำหน่ายของแต่ละภูมิภาคทั่วประเทศ
  โดยจัดรถ Move Up Van จำนวน 100 คัน จำหน่ายสินค้าและบริการของกลุ่มทรู
  อำนวยความสะดวกแก่ลูกค้าใกล้บ้าน มุ่งสร้างยอดจำหน่ายผลิตภัณฑ์และบริการในกลุ่มทรูเต็มรูปแบบ

  - มอบความสะดวกสบายให้ผู้ใช้บริการทรูมูฟแบบรายเดือน
  ชำระค่าใช้บริการผ่านเคาน์เตอร์เซอร์วิส ที่ร้านเซเว่นอีเลฟเว่นที่มีมากกว่า 3,800
  สาขาทั่วประเทศ โดยไม่ต้องใช้บิลและไม่เสียค่าธรรมเนียม

- ลงนามในสัญญาเปิดให้บริการโรมมิ่งร่วมกับไอพาส (iPass) ผู้ให้บริการสื่อสารเคลื่อนที่ระดับ
องค์กรชั้นนำของโลก

- เปิดตัวแคมเปญใหม่ “ทรูมูฟ แจ๋วจริง ลองดิ” พร้อมเปิดตัวภาพยนตร์โฆษณา 5 เรื่อง 5
ความโดดเด่น ทั้งเครือข่ายครอบคลุมทั่วประเทศ นวัตกรรมคุ้มค่า
เต็มอิ่มกับสาระบันเทิงระดับโลกจากทรูวิชั่นส์ จับจ่ายใช้สอยสะดวกสบาย
พร้อมดูฟุตบอลพรีเมียร์ลีกบนมือถือ โดยมีนายเพ็ชรทาย วงษ์คำเหลา (หม่ำ จ๊กม๊ก)
เป็นพรีเซ็นเตอร์

- ทรูมูฟฉลองยอดผู้ใช้บริการเพิ่มเป็น 12 ล้านเลขหมายในไตรมาส 4

ทรูออนไลน์ 

- เปิดตัวแคมเปญ SUPER hi-speed Internet เพิ่มความเร็วไฮสปีดอินเทอร์เน็ตให้ถึง 1
Mbps ณ สิ้นปี 2550 มีผู้สมัครใช้บริการมากกว่า 254,000 ราย

- ทรู อินเทอร์เน็ต ดาต้า เซ็นเตอร์ ผู้ให้บริการอินเทอร์เน็ต ดาต้า
เซ็นเตอร์แบบครบวงจรเปิดศูนย์
อินเทอร์เน็ต ดาต้า เซ็นเตอร์ (IDC) แห่งที่ 2 ศูนย์เมืองทองธานี
รองรับระบบเครือข่ายและข้อมูลของลูกค้า

- บริการ “MPLS Data Networking Solution” ของทรูได้รับการรับรองจากซิสโก้ให้เป็น
“Cisco Powered”
เป็นรายแรกของประเทศไทยซึ่งแสดงถึงการเป็นผู้ให้บริการเครือข่ายคุณภาพระดับมาตรฐานโลก

- เปิดให้บริการโครงข่ายอินเทอร์เน็ตระหว่างประเทศในเดือนกุมภาพันธ์ 2550
บริการประสบความสำเร็จและเติบโตอย่างรวดเร็ว ทำให้บริษัท ทรู อินเตอร์เน็ต เกตเวย์ จำกัด
สามารถครองส่วนแบ่งตลาดภายในประเทศได้ราวร้อยละ 20 ณ สิ้นปี 2550

- ในเดือนธันวาคม ทรูเปิดทดลองให้บริการโทรศัพท์ทางไกลระหว่างประเทศ
โดยให้บริการผ่านหมายเลข “006”

ทรูวิชั่นส์

- ยูบีซี เปลี่ยนชื่อเป็น ทรูวิชั่นส์ ในเดือนมกราคม 2550
โดยทรูวิชั่นส์มีบทบาทสำคัญในการดำเนินธุรกิจของกลุ่มทรูตามยุทธศาสตร์การเป็นผู้นำ
Convergence Lifestyle

- ทรูวิชั่นส์มอบคอนเทนท์ที่หลากหลายเพื่อให้สมาชิกเลือกรับชมรายการต่างๆ ได้มากยิ่งขึ้น อาทิ

  - ได้รับลิขสิทธิ์ถ่ายทอดสดการแข่งขันฟุตบอลพรีเมียร์ลีกเพียงรายเดียวในประเทศไทย 3
  ฤดูกาลต่อเนื่อง นอกจากนั้นยังมีบริการคอนเทนท์มัลติมีเดียครบวงจร รับชมการแข่งขันสดๆ ผ่าน
  ทรูไอพีทีวี ทรูมูฟ และบริการบรอดแบนด์

  - เปิดตัว TrueSport  แหล่งรวมคอนเทนท์กีฬาระดับโลก พร้อม 9 ช่องรายการ
  ซึ่งประกอบด้วย ช่องที่มีการปรับรายการใหม่ (4 ช่อง) และตั้งชื่อใหม่ รวมทั้งช่องใหม่อีก 3
  ช่อง สำหรับ
  รายการฟุตบอลพรีเมียร์ลีก 

  - นำเสนอช่องรายการระดับโลกด้วย “3 แพ็กเกจตามสั่ง” ซึ่งประกอบด้วย HBO Package
  (ภาพยนตร์ดังจากฮอลลีวูด) Discovery Package (วาไรตี้) และ Disney Package
  (รายการการเรียนรู้ สำหรับเด็กและครอบครัว)

- ทรูวิชั่นยังคงขยายฐานสู่ตลาดในวงกว้างอย่างต่อเนื่อง ผ่านฟรีวิวแพ็คเกจ ซึ่งเปิดให้บริการใน
เดือนกรกฎาคม 2549 ด้วยการนำเสนอแพ็คเกจราคาประหยัด ซึ่งประกอบด้วย 8 ช่องรายการจาก
ทรูวิชั่นส์ และทุกช่องรายการจากโทรทัศน์สาธารณะ ซึ่งเป็นวิธีการขยายตลาดที่มีต้นทุนไม่สูง

- รายการ อะคาเดมี แฟนเทเซีย ซี่ซั่น 4 (True AF4) ประสบความสำเร็จอย่างงดงาม
มีการนำเสนอรายการผ่านหลากหลายช่องทางและบริการของกลุ่มทรู พร้อมมอบสิทธิพิเศษต่างๆ อาทิ
การส่งข้อความฟรีสำหรับผู้ใช้บริการทรูมูฟ ซึ่งมีส่วนช่วยรักษาฐานลูกค้าอีกด้วย
นอกจากนี้การโหวตในซีซั่น 4
ยังมีปริมาณสูงกว่าซีซั่นที่ผ่านมาถึงร้อยละ 50

ทรูมันนี่

- เปิดตัว “ทรูมันนี่ เอ็กซ์เพรส” จุดรับชำระค่าบริการโดยไม่ต้องใช้ใบแจ้งหนี้ ผ่านระบบแฟรนไชส์
โดยจับมือเป็นพันธมิตรกับธุรกิจค้าปลีกทั่วประเทศ

- ทรูมันนี่และบริษัท วอชท์ดาต้า เทคโนโลยี จำกัด
ผู้นำเทคโนโลยีด้านความปลอดภัยจากประเทศจีน ประกาศความสำเร็จร่วมกัน
ในการพัฒนาบริการการเงินบนมือถือแบบ Contactless ด้วยเทคโนโลยี RFID
(Radio-frequency identification) SIM บนแพลตฟอร์มของทรูมันนี่
ซึ่งจะช่วยให้ลูกค้าสามารถเติมเงินลงกระเป๋าสตางค์ในซิมได้โดยตรงจากบัญชีทรูมันนี่
โดยจะเปิดให้บริการในปี 2551

ทรูไลฟ์

- ทรูมิวสิคเปิดตัวอย่างเป็นทางการในปี 2550
โดยให้บริการผลิตภัณฑ์ที่เกี่ยวเนื่องกับเพลงและดนตรีผ่านบริการมัลติมีเดียต่างๆ ของกลุ่มทรู
(โดยส่วนใหญ่เป็นคอนเทนท์ที่ทรูเป็นผู้ได้รับลิขสิทธิ์เพียงรายเดียว) อาทิ ความร่วมมือกับ จีเอ็มเอ็ม
แกรมมี่ ให้ลูกค้าสัมผัสประสบการณ์ความบันเทิงจากศิลปินแกรมมี่เต็มรูปแบบ
ครบทุกบริการในกลุ่มทรูผ่านเว็บไซต์ www.truemusic.com และ wap.trueworld.net
รวมถึงสามารถเข้าถึงเพลงใหม่เฉพาะลูกค้าทรู

- พอร์ทัลชุมชนออนไลน์ของทรูไลฟ์ Truelife.com มีผู้ลงทะเบียนใช้บริการรวมกันมากกว่า 1.3
ล้านราย โดยเพิ่มขึ้นประมาณ 1 ล้านรายจากปีที่ผ่านมา
พอร์ทัลทั้งสองแสดงให้เห็นถึงพัฒนาการของชุมชนออนไลน์ที่เชื่อมโยงผู้ที่มีความสนใจหรือมีไลฟ์สไตล์ใกล้เคียงกันเข้าด้วยกัน

- เผยโฉมใหม่ www.weloveshopping.com ช้อปปิ้งคอนเวอร์เจนซ์
ศูนย์รวมสินค้าบริการมากกว่า 600,000 รายการ
และเป็นหนึ่งในเว็บไซต์ที่ได้รับความนิยมสูงสุดจากผู้ที่ชื่นชอบการซื้อสินค้า
แบบออนไลน์

- “Special Force” เกมออนไลน์ประเภท Casual อันดับหนึ่งของเมืองไทย
โดยมีผู้ลงทะเบียนเล่นเกมมากกว่า 9 ล้านราย เกมออนไลน์เป็นตัวอย่างของความสำเร็จ
และแสดงให้เห็นถึงความสามารถของทรูไลฟ์ในการนำเสนอคอนเทนท์คุณภาพ
ซึ่งให้บริการผ่านแพลทฟอร์มต่างๆ ภายในกลุ่มทรูได้อย่างหลากหลาย สำหรับ Special Force
เป็นคอนเทนท์สำหรับบริการบรอดแบนด์

รางวัลที่ได้รับในปี 2550

 โฆษณาชุด "ปาติหาน" รับรางวัล "สื่อสร้างสรรค์สุขภาพจิต" สาขาโฆษณาโทรทัศน์
จากกรมสุขภาพจิต กระทรวงสาธารณสุข

 โฆษณาชุด "ทำดีให้พ่อดู" ได้รับรางวัล Best Award ประเภทสื่อโฆษณาเทิดทูนในหลวง
และโฆษณาชุด "ปาติหาน" รับรางวัล Silver Award ประเภทโทรคมนาคม
อุปกรณ์สำนักงานและบริการ ในงานประกวดโฆษณา Adman Awards & Symposium 2007 จาก
สมาคมโฆษณาธุรกิจแห่งประเทศไทย

 บริษัท ทรู ทัช จำกัด ผู้ให้บริการ "ศูนย์บริการลูกค้าครบวงจร" รับรางวัลชนะเลิศประเภท
Best Outsource Call Center จากการส่งผลงานของลูกค้าจากสายการบินนกแอร์
เข้าประกวด 2007 Thailand National Call Center Awards จาก The Call Centre
Industry Association of Thailand (CCIA)

 ออนทรูไลฟ์ (on™ TrueLife) รับรางวัลชนะเลิศจากสาขา Media and Entertainment
ในการประกวดการพัฒนาซอฟต์แวร์ด้านต่างๆ ของ โครงการ Thailand ICT Awards 2007
จาก กระทรวงเทคโนโลยีสารสนเทศและการสื่อสาร SIPA และ
สมาคมอุตสาหกรรมเทคโนโลยีสารสนเทศ
(เอทีซีไอ)

 ออนทรูไลฟ์ (on™ TrueLife) รับรางวัล Merit Award จากการประกวดแข่งขันระดับภูมิภาค
เอเชียแปซิฟิก หรือ Asia Pacific ICT Alliance (APICTA) Awards หมวดสื่อและบันเทิง
จาก Asia Pacific ICT Alliance

 สื่อ Online Shark Hunter Game ชนะการประกวด TDMA Awards 2007 รับรางวัล
Silver Award ประเภท Interactive/Website จาก สมาคมนักการตลาดแบบตรงไทย

 รายการเกมส์เก๋า จาก G2 ช่องเกมแห่งแรกของไทย ทางทรูวิชั่นส์ โดยบริษัท ทรู ดิจิตอล
เอ็นเตอร์เทนเม้นท์ จำกัด รับพระราชทานรางวัลเทพทอง ครั้งที่ 8 ในสาขาวิทยุโทรทัศน์
ในฐานะรายการดีเด่นที่ให้สาระ ความรู้ ความบันเทิง แก่เยาวชน จาก
สมาคมนักวิทยุและโทรทัศน์แห่งประเทศไทยในพระบรมราชูปถัมภ์

ภาพรวมการประกอบธุรกิจของบริษัท บริษัทย่อย และบริษัทร่วม

ในปัจจุบัน กลุ่มบริษัทมีการประกอบธุรกิจ แบ่งออกเป็น 3 ประเภทใหญ่ๆ ดังนี้

  1. ทรูออนไลน์ ประกอบด้วยบริษัท และบริษัทย่อยที่ยังคงมีกิจกรรมทางธุรกิจ 30 บริษัท

  2. ทรูมูฟ ประกอบด้วยบริษัทย่อยที่ยังคงมีกิจกรรมทางธุรกิจ 5 บริษัท

  3. ทรูวิชั่นส์ ประกอบด้วยบริษัทย่อยที่ยังคงมีกิจกรรมทางธุรกิจ 6 บริษัท และบริษัทร่วม
  1 บริษัท

โครงสร้างเงินลงทุนของกลุ่มบริษัท

ณ วันที่ 31 ธันวาคม 2550

[]

[]